เครดิตไทยพุ่งดันหุ้นทะยาน
นักวิเคราะห์ฟันธงตลาดหุ้นไทยสัปดาห์หน้าเขียวยกแผง หลังเอสแอนด์พีปรับเครดิตดีขึ้น
12 ธ.ค. 2553

นักวิเคราะห์ฟันธงตลาดหุ้นไทยสัปดาห์หน้าเขียวยกแผง หลังเอสแอนด์พีปรับเครดิตดีขึ้น
นายเจริญ เอี่ยมพัฒนธรรม ผู้อำนวยการฝ่ายวิเคราะห์ บริษัทหลักทรัพย์ เคที ซีมิโก้ เปิดเผยว่า การที่สถาบันจัดอันดับเครดิตสแตนดาร์ดแอนด์พัวร์ (เอสแอนด์พี) ได้ปรับมุมมองเศรษฐกิจไทยจากเดิมเป็นลบสู่การมีเสถียรภาพ จะช่วยทำให้ตลาดหุ้นไทยในสัปดาห์หน้าปรับตัวสูงขึ้น และมีเงินทุนจากต่างประเทศไหลเข้า
นอกจากนั้น หลังจากที่ศาลรัฐธรรมนูญตัดสินยกคำร้องคดีเงินบริจาคพรรคประชาธิปัตย์ 258 ล้านบาท ส่งผลให้นักลงทุนคลายกังวลลง และทำให้การเมืองมีเสถียรภาพมากขึ้น เป็นอีกปัจจัยสำคัญที่ทำให้แนวโน้มตลาดหุ้นสัปดาห์หน้าปรับตัวในแดนบวก
อย่างไรก็ตาม ยังคงต้องจับตาการปรับขึ้นดอกเบี้ยเพื่อคุมเงินเฟ้อของจีน ซึ่งอาจกดดันบรรยากาศการลงทุนตลาดหุ้น
ก่อนหน้านี้ นายจักรกฤศฏิ์ พาราพันธกุล ผู้อำนวยการ สำนักงานบริหารหนี้สาธารณะ (สบน.) กล่าวว่า หากสถานการณ์การเมืองไทยดีขึ้น บริษัทจัดอันดับความน่าเชื่อถือเอสแอนด์พีก็พร้อมที่จะปรับเครดิตให้ไทยดีขึ้นไปกว่านี้อีก 
ทั้งนี้ เอสแอนด์พีได้ปรับแนวโน้มอันดับความน่าเชื่อถือ (เครดิต) ของตราสารหนี้ระยะยาวที่ออกโดยรัฐบาลไทย จากระดับที่เป็นลบ (Negative Outlook) มาเป็นระดับที่มีเสถียรภาพ (Stable Outlook) 
ปัจจัยหลักที่สนับสนุนเครดิตของไทย คือ สถานะหนี้ต่างประเทศสุทธิที่อยู่ในระดับต่ำ ขณะที่รัฐบาลมีวินัยทางการบริหารจัดการด้านการคลังได้อย่างดี 
ด้านบริษัทหลักทรัพย์กสิกรไทย ประเมินแนวโน้มตลาดหุ้นไทยสัปดาห์หน้า (13-17 ธ.ค. 2553) ว่า จุดสนใจจะอยู่ที่ข้อมูลเงินเฟ้อของจีน รวมถึงปฏิกิริยาตอบสนองเชิงนโยบายของธนาคารกลางจีนว่า จะปรับขึ้นอัตราดอกเบี้ยหรือไม่ หากปรับขึ้นจริงก็อาจช่วยคลายความกังวลลง 
สำหรับปัญหาการเมืองในประเทศที่ผ่อนคลายลงน่าจะช่วยหนุนดัชนีได้